Saloň, Marián, poslanec NR SR (2024-04-16):
Ďakujem veľmi pekne. Vážený pán predseda Národnej rady, vážené pani poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 16. apríla 2024 predkladám Národnej rade Slovenskej republiky informáciu Mandátového a imunitného výboru Národnej rady Slovenskej republiky o skončení vykonávania funkcie poslanca Národnej rady Slovenskej republiky o zániku mandátu poslanca Národnej rady Slovenskej republiky, o vyhlásení vzdania sa práva nastúpenia náhradníka na neuplatňované mandáty poslancov Národnej rady Slovenskej republiky a o vyhlásení nastúpenia náhradníkov na uprázdnené a neuplatňované mandáty poslancov Národnej rady Slovenskej republiky. Všetky dôležité informácie sú v uznesení, takže mi dovoľte prečítať rovno uznesenie. Uznesenie Národnej rady Slovenskej republiky zo dňa 16. apríla 2024 k informácii Mandátového a imunitného výboru Národnej rady Slovenskej republiky o skončení vykonávania funkcie poslanca Národnej rady Slovenskej republiky o zániku mandátu poslanca Národnej rady Slovenskej republiky, o vyhlásení vzdania sa práva nastúpenia náhradníka na neuplatňované mandáty poslancov Národnej rady Slovenskej republiky a o vyhlásení nastúpenia náhradníkov na uprázdnené a neuplatňované mandáty poslancov Národnej rady Slovenskej republiky. Národná rada Slovenskej republiky berie na vedomie, že: 1. podľa čl. 103 ods. 4 v spojení s čl. 81 Ústavy Slovenskej republiky poslanec Národnej rady Slovenskej republiky Peter Pellegrini za politickú stranu HLAS – sociálna demokracia, ktorý bol zvolený za prezidenta Slovenskej republiky vo voľbách konaných v dňoch 23. marca 2024 a 6. apríla 2024 prestal odo dňa zvolenia vykonávať funkciu poslanca Národnej rady Slovenskej republiky a predsedu Národnej rady Slovenskej republiky; 2. podľa čl. 81 Ústavy Slovenskej republiky poslanec Národnej rady Slovenskej republiky Michal Moško za politickú stranu HLAS – sociálna demokracia doručil predsedovi Národnej rady Slovenskej republiky dňa 15. apríla 2024 písomné rozhodnutie o tom, že sa vzdáva mandátu poslanca Národnej rady Slovenskej republiky. Mandát poslanca Národnej rady Slovenskej republiky zaniká dňom doručenia písomného rozhodnutia o vzdaní sa mandátu poslanca Národnej rady Slovenskej republiky; 3. podľa výsledkov volieb do Národnej rady Slovenskej republiky uvedených v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 30. septembra 2023 Ján Hrubý doručil vyhlásenie, že sa vzdáva práva nastúpiť ako náhradník podľa poradia na kandidátnej listine za politickú stranu HLAS – sociálna demokracia na neuplatňovaný mandát poslankyne Národnej rady Slovenskej republiky Denisy Sakovej a na neuplatňovaný mandát poslanca Národnej rady Richarda Rašiho z dôvodu, že vykonáva funkciu generálneho tajomníka služobného úradu Ministerstva investícií, regionálneho rozvoja a informatizácie Slovenskej republiky; 4. podľa § 71 ods. 1, 4 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a § 10 ods. 1 a 2 písm. b) a c) ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky rozhodnutím č. 274 zo 16. apríla 2024 vyhlásil nastúpenie náhradníkov za politickú stranu HLAS – sociálna demokracia podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 30. septembra 2023 nasledovne: Dňom 7. apríla 2024 - na uprázdnený mandát poslanca Národnej rady Slovenskej republiky Petra Pellegriniho nastupuje poslanec Národnej rady Slovenskej republiky Samuel Migaľ, ktorý od 25. októbra 2023 vykonáva mandát poslanca Národnej rady ako náhradník na neuplatňovaný mandát poslankyne Národnej rady Slovenskej republiky Denisy Sakovej; - na neuplatňovaný mandát poslankyne Národnej rady Slovenskej republiky Denisy Sakovej nastupuje náhradník Dávid Demečko, narodený 7. novembra 1981, bytom Spišská Nová Ves; Dňom 16. apríla 2024 - na uprázdnený mandát poslanca Národnej rady Slovenskej republiky Michala Moška nastupuje poslanec Národnej rady Slovenskej republiky Jozef Cech, ktorý od 25. októbra 2023 vykonáva mandát poslanca Národnej rady Slovenskej republiky ako náhradník na neuplatňovaný mandát poslanca Národnej rady Slovenskej republiky Richarda Rašiho; - na neuplatňovaný mandát poslanca Národnej rady Slovenskej republiky Richarda Rašiho nastupuje náhradníčka Andrea Szabóová, narodená 4. decembra 1982, bytom Bratislava; 5. informáciu Mandátového a imunitného výboru Národnej rady Slovenskej republiky o skončení vykonávania funkcie poslanca Národnej rady Slovenskej republiky o zániku mandátu poslanca Národnej rady Slovenskej republiky, o vyhlásení vzdania sa práva nastúpenia náhradníka na neuplatňované mandáty poslancov Národnej rady Slovenskej republiky a o vyhlásení nastúpenia náhradníkov na uprázdnené a neuplatňované mandáty poslancov Národnej rady Slovenskej republiky. Ďakujem, skončil som.